
–	so zreteľom na žiadosť o zbavenie Diany Iovanoviciovej Șoșoacăovej imunity, ktorá bola doručená listom od rumunského ministra spravodlivosti 24. septembra 2025, ktorým bola postúpená žiadosť prokuratúry pri Najvyššom a kasačnom súde Rumunska v súvislosti s trestným konaním začatým proti Diane Iovanoviciovej Șoșoacăovej, a ktorá bola oznámená v Európskom parlamente 9. októbra 2025,
–	po vypočutí Diany Iovanoviciovej Șoșoacăovej 24. marca 2026 v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:2], [2:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23 rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 72 ods. 1 a 2 rumunskej ústavy,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0117/2026),
A.	keďže minister spravodlivosti Rumunska listom z 24. septembra 2025 postúpil žiadosť, ktorú podala prokurátora pri Najvyššom a kasačnom súde Rumunska, o zbavenie Diany Iovanoviciovej Șoșoacăovej, poslankyne Európskeho parlamentu zvolenej v Rumunsku, imunity v súvislosti s trestným konaním týkajúcim sa viacerých trestných činov, ktoré boli údajne spáchané v rôznych termínoch od 10. decembra 2021 do 11. februára 2025;
B.	keďže podľa žiadosti tri osoby podali sťažnosť, že Diana Iovanoviciová Șoșoacăová a ďalšie osoby údajne zbavili sťažovateľov a štvrtú osobu slobody približne na 20 minút, a to 10. decembra 2021 v čase od 15.40 do 16.00 h v byte v Bukurešti; keďže tento údajný skutok predstavuje trestný čin podľa článku 205 ods. 1 rumunského Trestného zákona;
C.	keďže podľa žiadosti Národný inštitút rumunskej vlády pre štúdium holokaustu v Rumunsku „Elie Wiesel“ oznámil 28. februára 2024 súdnym orgánom, že na oficiálnom webovom sídle strany SOS România bola 19. februára 2024 údajne uverejnená tlačová správa tejto strany podpísaná Dianou Iovanoviciovou Șoșoacăovou ako predsedníčkou tej istej strany, v ktorej údajne oslavovala osobu, ktorá bola podľa rumunského zákona č. 312/1945 o stíhaní a trestaní osôb vinných z toho, že priviedli krajinu ku katastrofe alebo z vojnových zločinov odsúdená ako vojnový zločinec; keďže tento údajný skutok predstavuje trestný čin podľa článku 5 mimoriadneho nariadenia rumunskej vlády č. 31/2002;
D.	keďže podľa žiadosti 27. mája 2024 oznámilo rumunské Centrum pre monitorovanie antisemitizmu a boj proti nemu, že 13. mája a 14. mája 2024 Diana Iovanoviciová Șoșoacăová údajne urobila verejné vyhlásenia, a to aj prostredníctvom svojho verejného účtu na Facebooku, keď sa zdržiavala v priestoroch rumunského parlamentu, v ktorých obvinila Židov, že sú kolektívne zodpovední za historické zločiny spáchané na rumunskom ľude; keďže tento údajný skutok predstavuje trestný čin podľa článku 3 rumunského zákona č. 157/2018 o opatreniach na predchádzanie antisemitizmu a boj proti nemu;
E.	keďže podľa žiadosti Diana Iovanoviciová Șoșoacăová 14. mája 2024, keď sa v zdržiavala v priestoroch rumunského parlamentu, aby sa zúčastnila na spoločnej schôdzi rumunskej Poslaneckej snemovne a Senátu, údajne urobila vyhlásenia, v ktorých obvinila Židov, že sú kolektívne zodpovední za historické zločiny spáchané na rumunskom ľude; keďže tento údajný skutok predstavuje trestný čin podľa článku 6 ods. 1 mimoriadneho nariadenia rumunskej vlády č. 31/2002;
F.	keďže podľa žiadosti Diana Iovanoviciová Șoșoacăová 5. a 6. októbra 2024 údajne urobila niekoľko verejných online vyhlásení, v ktorých oslavovala určité osoby a hnutia, ktoré sa podľa rumunského vnútroštátneho práva považovali za osoby, ktoré spáchali vojnové zločiny alebo sa na nich zúčastnili, a obvinila Židov, že sú kolektívne zodpovední za historické a náboženské zločiny; keďže tieto údajné skutky predstavujú trestné činy podľa článku 5 mimoriadneho nariadenia rumunskej vlády č. 31/2002;
G.	keďže podľa žiadosti Diana Iovanoviciová Șoșoacăová 1. decembra 2024 údajne verejne oslavovala osobu odsúdenú za vojnové zločiny podľa rumunského vnútroštátneho práva, a to vyhláseniami urobenými online a pri verejnom propagovaní myšlienok a koncepcií súvisiacich s legionárskym hnutím, ako aj rasistických a xenofóbnych myšlienok a koncepcií vo vzťahu k židovskej komunite; keďže tieto údajné skutky predstavujú trestné činy podľa článku 5 mimoriadneho nariadenia rumunskej vlády č. 31/2002;
H.	keďže podľa žiadosti Diana Ivanoviciová Șoșoacăová sa 15. decembra 2024 údajne priamo vyhrážala spáchaním násilných činov vo vzťahu k dvom príslušníkom polície pri výkone ich povinností súvisiacich s predtým uloženou správnou pokutou; keďže tento údajný skutok predstavuje trestný čin podľa článku 257 ods. 1 a 4 rumunského Trestného zákona;
I.	keďže podľa žiadosti 25. februára 2025 Inštitút pre vyšetrovanie zločinov komunizmu a uctenia si pamiatky rumunského exilu, ktorý je vládnou organizáciou, oznámil súdnym orgánom, že Diana Ivanoviciová Șoșoacăová vystúpila 11. februára 2025 s prejavom na plenárnej schôdzi Európskeho parlamentu, počas ktorého údajne odporučila svojim kolegom, aby vypracovali stratégie zahraničnej politiky podľa vzoru Nicolae Ceaușesca, ktorý bol odsúdený za genocídu na základe rozsudku bukureštského Územného vojenského súdu z 25. decembra 1989; keďže tento údajný skutok predstavuje trestný čin podľa článku 5 mimoriadneho nariadenia rumunskej vlády č. 31/2002;
J.	keďže Diana Ivanoviciová Șoșoacăová bola zvolená do Európskeho parlamentu vo voľbách do Európskeho parlamentu v júni 2024, a preto nebola poslankyňou Európskeho parlamentu v čase žiadneho z údajných činov uvedených v žiadosti, ku ktorým došlo 10. decembra 2021, 19. februára 2024 a 13. a 14. mája 2024; keďže Diana Ivanoviciová Șoșoacăová bola poslankyňou Európskeho parlamentu v čase údajných činov uvedených v žiadosti, ku ktorým došlo 5. a 6. októbra 2024, 1. decembra 2024, 15. decembra 2024 a 11. februára 2025; keďže okrem sťažností alebo trestných konaní proti Diane Iovanoviciovej Șoșoacăovej v súvislosti s údajnými skutkami z 10. decembra 2021 a 19. februára 2024 sa všetky ostatné trestné konania začali po jej zvolení za poslankyňu Európskeho parlamentu;
K.	keďže v článku 8 Protokolu č. 7 o výsadách a imunitách Európskej únie sa stanovuje, že poslanci Európskeho parlamentu nesmú byť vyšetrovaní, zadržaní alebo stíhaní pre názory alebo hlasovanie počas výkonu svojej funkcie;
L.	keďže údajný trestný čin spáchaný 11. februára 2025 v súvislosti s údajným oslavovaním Nicolae Ceaușesca, ktorý bol podľa rumunského vnútroštátneho práva odsúdený ako vojnový zločinec, zahŕňa jej vyhlásenie prednesené na plenárnej schôdzi Európskeho parlamentu v Štrasburgu počas rozpravy o širšej komplexnej stratégii EÚ pre Blízky východ; keďže toto vyhlásenie preto predstavuje vyjadrený názor alebo hlasovanie Diany Ivanoviciovej Șoșoacăovej pri výkone jej úloh v zmysle článku 8 Protokolu č. 7 o výsadách a imunitách Európskej únie;
M.	keďže všetky ďalšie údajné trestné činy nepredstavujú vyjadrený názor alebo hlasovanie Diany Iovanoviciovej Șoșoacăovej pri výkone jej úloh v zmysle článku 8 Protokolu č. 7 o výsadách a imunitách Európskej únie a zostávajúca žiadosť o zbavenie Diany Iovanoviciovej Șoșoacăovej imunity s tým nesúvisí;
N.	keďže v článku 9 prvom odseku písm. a) Protokolu č. 7 o výsadách a imunitách Európskej únie sa stanovuje, že v priebehu zasadnutia Európskeho parlamentu požívajú poslanci Európskeho parlamentu na území ich vlastného členského štátu imunitu priznanú členom parlamentu ich členského štátu;
O.	keďže článok 72 ods. 1 a 2 rumunskej ústavy stanovuje, že:
„1.	žiaden poslanec ani senátor nemôže byť trestne stíhaný za odovzdané hlasy alebo politické názory vyjadrené pri výkone svojej funkcie;
2.	poslanci a senátori môžu byť podrobení trestnému stíhaniu alebo byť postavení pred súd za činnosti, ktoré nie sú spojené s hlasovaním alebo politickými názormi vyjadrenými pri výkone ich funkcie, ale vykonať prehliadku, zadržať a uväzniť ich možno len so súhlasom komory, ktorej sú členom, a to až po ich riadnom vypočutí. Stíhať a obviniť ich môže len prokuratúra pri Najvyššom a kasačnom súde. Príslušný súd pre tieto prípady je Najvyšší a kasačný súd”;
P.	keďže účelom imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
Q.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
R.	keďže v tomto prípade Európsky parlament nenašiel žiadny dôkaz fumus persecutionis, t. j. nezdá sa, že zámerom predmetného súdneho konania je poškodiť politickú činnosť Diany Iovanoviciovej Șoșoacăovej ako poslankyne Európskeho parlamentu, a tým aj nezávislosť Európskeho parlamentu;
S.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za „obvineného“[footnoteRef:3]; [3:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

1.	rozhodol zbaviť Dianu Iovanoviciovú Șoșoacăovú imunity v súvislosti s údajnými trestnými činmi uvedenými v bodoch B, C, D, E, F, G a H;
2.	rozhodol nezbaviť Dianu Iovanoviciovú Șoșoacăovú imunity v súvislosti s údajným trestným činom uvedeným v bode I;
3.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušným rumunským orgánom a Diane Iovanoviciovej Șoșoacăovej.

